
כללי לשכת עורכי הדין (סעד משפטי למיעוטי אמצעים), התשע"א-2010 – אישור הכללים
היו"ר דוד רותם:

בוקר טוב, אני מתכבד לפתוח את הישיבה. על סדר היום כללי לשכת עורכי הדין (סעד משפטי למיעוטי אמצעים), התשע"א-2010.


אני מבין שלשכת עורכי הדין ומשרד המשפטים הגיעו להסכמות, והגישו הצעת נוסח, שמקובלת עליהם. היא לא מקובלת עליי, אני חייב לומר. זה נורא פשוט – שכחתם רק את הפרוצדורה. דחו לי בקשה – איך אני מערער? למי אני משיג? 

עמי ברקוביץ:

הסעיף שמסמיך, כפי שאושר על-ידי ועדת חוקה במסגרת התיקון של הפיכת התפקיד של הלשכה מתפקיד רשות לתפקיד חובה, מדבר על כך שמה שטעון אישור ועדת חוקה הוא כללים לעניין אמות מידה. מה שאנחנו הבנו את המוקד שעומד בבסיס כוונת ועדת החוקה להביא לאישורה, הוא אמות המידה שעל-פיהן יינתן הסיוע. זה גם עולה מהפרוטוקולים, שהיה חשוב לוועדה, הנושא של שוויוניות.


הנושא של הפעלת המערך, מי נותן את המערך, איך מגישים בקשה, אך מנמקים וכדומה, להבנתנו, זה לא עניין לכללים האלה, שטעונים אישור ועדת חוקה. זה לא אומר, וכך כתבנו גם ללשכת עורכי הדין במכתב שגם אדוני קיבל העתק ממנו, שלדעתנו, מן הראוי שלשכת עורכי הדין תקדם במקביל כללים מכוח סמכותה שוועדת החוקה לא גרעה ממנה, להתקין כללים בנושא הסעד המשפטי, ושבמסגרתם היא תסדיר את המערך בכללותו. זה גם נובע, לדעתנו,מהפיכת התפקיד מתפקיד רשות לתפקיד חובה, שיש להסדירו ושצריך לבוא לידי ביטוי בחוק. אנחנו רק לא חשבנו שיש מקום לאיזושהי זיקת גומלין בין הדברים, כלומר כיוון שהתקנות האלה דיברו על אמות מידה בלבד, וכיוון שהיה גם אילוץ של שנה להבאת הכללים הראשונים בפני הוועדה, ולשר המשפטים היתה עמדה צודקת בהחלט, שצריך לעמוד במועד הזה – גם קיבלנו בשלב מאוד - - - את הכללים מלשכת עורכי הדין, לא ראינו לנכון לעשות.

היו"ר דוד רותם:

שני המשפטים האחרונים שאמרת רק מבהירים למה אני צודק, כי אני אאשר את הכללים, אבל את המנגנון ייקח 12 שנה לארגן. אז אתה חושב שאני מאשר כללים רק כדי שיהיו כללים, וכולם יוכלו להגיד: יצאנו ידי חובה? איך אמרת – צריך במקביל היה לעשות את זה?

עמי ברקוביץ:

זה כללים שטעונים אישור ועדת- - -

היו"ר דוד רותם:

אני לא צריך לאשר לך את הכללים. אגב, אני גם חושב שאמות מידה כוללות בין היתר גם, שאם דחו אותי, אז איפה אני משיג ולמי אני משיג ואיך אני משיג. עזוב אותי עם הפרוצדורה, איך משיגים והטפסים, אבל שיש גוף שאפשר להשיג אליו. זה חלק מאמות המידה?

עמי ברקוביץ:

אני לא חושב. זה הפעלה של אמות המידה. 

היו"ר דוד רותם:

אתם כולכם משפטנים, ואתם הופכים בשלב מסוים להיות כירורגים - אתה לוקח סכין נורא דקה, ומנסה לחתוך- - -

עמי ברקוביץ:

מאחר שהדין מחייב אותי לעשות את זה, לאור העובדה שיש לי פה סט של כללים שטעון אישור וסט של כללים שלא טעון אישור. אם הלשכה לא תתנגד, אפשר להוסיף גם בכללים האלה ועדת ערר.

יריב לוין:

יש פה ועדת ערר – סעיף 6.

עמי ברקוביץ:

אין.

יריב לוין:

זה ירד? אז מה הבעיה להחזיר את זה?

עמי ברקוביץ:

זה נראה לא נכון, שתהיה ועדת ערר, אבל המערך הראשוני - מי מפעיל אותו, למי פונים - כל זה לא יהיה, ויהיה כתוב: הלשכה או מי שהסמיכה. לנו זה לא נראה סביר. לכן חשבנו שכל המכלול הזה צריך לבוא לידי ביטוי במערכת נוספת של כללים, שלא חשבנו שצריך להמתין אתה; חשבנו שהיא צריכה להיות מקבילה, אבל כיוון שיש הבדלים בדרישות מבחינת דרישות האישור, חשבנו שאפשר ללכת על המהלך הזה במקביל. גם אנחנו חושבים שצריך להיות מערך שלם וכולל.

יריב לוין:

השאלה, למה לא לקבוע  את הקביעה העקרונית, שנותנת את זכות הערר בתוך- - -

עמי ברקוביץ:

ואין לך בכלל הסדר של מערך?

תומר כרמי:

אז נעשה את הפרוצדורה הזאת מחוץ לוועדה. אפילו אם נכניס את זה, זה לא יפתור את הדילמה של היושב-ראש לעניין המערך הכולל, שהוא צריך להיות בלי קשר. גם אם יכניסו את הערר עצמו, הרי זה לא יפתור את שאלת המערך.

עמי ברקוביץ:


הרי לפני שאני מגיש ערר, אני צריך לדעת למי לפנות. גם את זה אני לא יודע. לכן אמרנו שצריך להיות מערך שלם וכולל.
שחר ולנר:

ליושב-ראש הוועדה חשוב, ובצדק, שעקרונית תהיה אפשרות של ערעור של ערר. בואו נשאיר את הסעיף הזה. את הפרוצדורה נסגור אחרי זה.

תומר כרמי:

מה שהבנו מכבוד היושב-ראש, שלא מפריע לו רק עניין הערר; מפריע לו כל המערך.

היו"ר דוד רותם:

אתם מכירים את זה – אני לא מחוקק חוקים ולא מתקין תקנות ולא מאשר תקנות שהן איזה מין ענן שתלוי באוויר. רבותיי, עמי אמר בצדק – דרשנו מהלשכה גם לקבוע. 

נאמר שאני מאשר את התקנות האלה. מה יקרה הלאה? הלשכה הולכת לבחירות עוד ארבעה חודשים. יכול להיות שילכו לבחירות בשיטה הקיימת היום או בשיטה אחרת, ובשנתיים הקרובות לא יתקינו את הכללים האלה. אני לא יכול להכריח את המועצה המרכזית ואת המועצה הארצית, אני לא יכול להכריח לפעול. זה נראה לי מגוחך. עוד אני קורא את ההסתייגות של שר המשפטים, שגם לו יש הסתייגות מהתקנות.

עמי ברקוביץ:

אבל הוא אישר את הכללים.

היו"ר דוד רותם:

אבל הוא כותב לי: אין לי ברירה, אני מאשר את הכללים, כי אני רוצה לעמוד בשנה. אז יצאתם ידי חובה, קיימתם דיון, הכול טוב. אבל אני רוצה שיהיה לזה ביצוע. אחרת זה לא יתבצע.

שחר ולנר:

אז בואו נקבע מנגנון שנקצוב אותו בזמן, ונבוא עם הדבר הזה כהשלמה. לא צריך לאשר את זה בכללים.

היו"ר דוד רותם:

אתם לא צריכים לאשר שום דבר בכללים.

שחר ולנר:

אנחנו רוצים.

היו"ר דוד רותם:

הבעיה שמפחידה אותי זה כך – אם אני אאשר את זה, אני כבר יודע איך בטקס שיתקיים בכנסת במלאת 75 שנה ללשכה, יעלו כמה חברי כנסת, ויברכו את הלשכה על זה שהיא נותנת סעד למיעוטי יכולת וכו', ויחזיקו את התקנות האלה, ועוד יגידו שדודו רותם אישר את זה, אבל שום דבר לא יקרה, כי הם לא יקבעו מנגנון.

שחר ולנר:

השאלה, אם אפשר לקבוע זמן קצוב לקביעת המנגנון, ונביא אותו אפילו לא לאישור- - -

היו"ר דוד רותם:

אני לא רוצה לאשר אותו. 

שחר ולנר:

אנחנו מתחייבים לעשות את זה.

היו"ר דוד רותם:

אני אאשר את התקנות האלה אחרי שזה ישכב על השולחן מאושר - יגיד לי השר: זה מה שאני הולך לאשר מחר – אני אאשר את התקנות. זה מה שאני רוצה. כי הבטיחו לי כבר יותר מדי פעמים: נסדר את זה, נסדר את זה. עמי, אתה לא חושב שאני צודק? 

עמי ברקוביץ:

בהחלט לא ראינו לנכון, גם בגלל האילוצים הנוספים שאדוני דיבר עליהם, לעשות את הקישור בין הדברים. שר המשפטים החליט לאשר את הכללים, והביא אותם בפני הוועדה.

היו"ר דוד רותם:

אתם 100 אחוז בסדר. אתם טובים, הבאתם כללים מאושרים, ואתם צריכים את האישור שלי, ואני איש לא כל כך טוב. אתם בסדר גמור. אתם והלשכה כולכם בסדר. אני, יש לי בעיות שלי. ואז אני אומר: אני אהיה מוכן לאשר את התקנות האלה; אאשר אותן, כשאתם תציגו להם את הכללים, שאתם לא צריכים אישור שלי, אבל שהם יגידו- - -

עמי ברקוביץ:

דיברנו על כך שמן הראוי לקדם את זה - זה היה לפני שלושה חודשים.

היו"ר דוד רותם:

המכתב שלכם האחרון נשלח ב-2 בדצמבר, וגם מאז כבר עבר מספיק זמן שאפשר יהיה לקבוע את זה, והם כל הזמן מעירים על זה, ובצדק.


יריב, יש לי גם מחלוקת, אם זה כן צריך אישור שלי או לא, כי אני לא בטוח שאמות מידה זה רק לקבוע- - -

יריב לוין:

אין לי חילוקי דעות.

היו"ר דוד רותם:

רבותיי, אני אגיע עד שלב האישור, נראה מה צריך לתקן, ואז אחזיק את זה להצבעה עד שאתם והם תביאו- - -

אלעזר שטרן:

לא רק על הערר; על כל המערכת.

שחר ולנר:

הכוונה לפרוצדורת הערכאות.

עמי ברקוביץ:

כל הפעלת מערך הסיוע.

היו"ר דוד רותם:

וצודק משרד המשפטים, שהוא כבר בנובמבר ביקש את זה.

שחר ולנר:

כבר התחלנו לדבר על זה, יש רעיונות.

היו"ר דוד רותם:

לדבר זה מאוד חשוב.

תומר כרמי:

ככל שתעבירו את זה, נעבוד בשיתוף פעולה בהקדם האפשרי.

היו"ר דוד רותם:

לכן אני לא מקבל את העצה של לאשר ולא לשלוח וכל הדברים האלה, כי כמו שאתה אומר, זה לקח שנה לדברים האלה, כשזה היה הדבר שאני חוקקתי אותו, כי זה היה הדבר הכי חשוב שהיה על סדר יומה של הכנסת ה-18, היה התיקון של  חבר הכנסת יריב לוין לחוק לשכת עורכי הדין. 


רבותיי, נתחיל לקרוא את התקנות והכללים.

אלעזר שטרן:
1. הגדרות. בכללים אלה – "הכנסה" – כהגדרתה בתקנות, למעט קצבת נכות כללית כהגדרתה בחוק הביטוח הלאומי; "התקנות" – תקנות הסיוע המשפטי; "חוק הסיוע" – חוק הסיוע המשפטי.


אני חושב שיש הגדרות שמשתמשים בהן אחרי זה בהמשך. אמנם אפשר מכוח ההפניה להפניות שיש אחרי זה לתקנות הסיוע המשפטי, אפשר לשאוב את ההגדרות האלה משם, אבל רצוי שהן יהיו פה. גם ההגדרה של רכוש וגם ההגדרה של השכר הממוצע – אפשר לעשות על דרך ההפניה לתקנות הסיוע המשפטי או לשים אותן פה, זה לא משנה.

עמי ברקוביץ:

עדיף על דרך ההפניה.

אלעזר שטרן:

כדי שזה יהיה תלוי, בסדר גמור.

היו"ר דוד רותם:

אם כך, אנחנו אומרים שהכנסה יהיה כמשמעותה בתקנות הסיוע המשפטי.

אלעזר שטרן:

הגדרה של רכוש ושל השכר הממוצע במשק.

2. אמות מידה לזכאות. סעד משפטי לפי סעיף 2(4) לחוק, יינתן למבקש שאיננו חבר בני אדם העומד בתנאים המצטברים הבאים: (1) הוא אינו זכאי לקבלת סיוע משפטי מהמדינה על פי חוק הסיוע ואם פנה לפני כן לקבלת סיוע משפטי מהמדינה, ימציא מכתב דחייה מאת הלשכה לסיוע משפטי; (2) נתקיימו בו הוראות תקנה 2 לתקנות בשינויים אלה: (א) הכנסתו אינה עולה על 87% מהשכר הממוצע במשק, או שהיא עד 20% מעל לתקרת הסיוע המרבית הקבועה בתקנה 2 לתקנות, לפי הגבוה מביניהם; (ב) שווי רכושו אינו עולה על סכום של עד 10 פעמים השכר הממוצע במשק. 
היו"ר דוד רותם:

כמה זה השכר הממוצע במשק היום?

חן וונדרסמן:

8,496.

היו"ר דוד רותם:

טוב. בקיצור, אם שווי הרכוש של אדם הוא 85 אלף שקל, לשכת עורכי הדין לא תסייע בידו.

שחר ולנר:

כעיקרון, נכון. כשנדבר על תקנות הסיוע המשפטי הממלכתי, נבקש להגדיל שם, ואז גם נגדיל בהתאם.

היו"ר דוד רותם:

אגיד לך מה מטריד אותי – זוג עם שלושה ילדים, שיש לו בבית מקרר, מיטות, שולחן, תנור גז, כיריים ואולי גם מחשב לאחד הילדים, הגיע ל-85 אלף שקל.

שחר ולנר:

זה לא הרכוש שנבחן; הרכוש שנבחן הוא רכוש, אם זה קופות חיסכון, רכבים וכו'. אנחנו לא עושים בדיקה, וגם הסיוע הממלכתי לא עושה בדיקה - נכנס אליו הביתה ובודק איזה מחשב או מסך פלזמה.

אלעזר שטרן:

זה לא ההגדרה של רכוש בתקנות הסיוע המשפטי.

לימור גולדנברג-חדד:

הבדיקה של הרכוש, על-פי הסיוע המשפטי, קודם כל מתייחסת לרכוש בר מימוש, כלומר רכוש שבאמת ניתן לממש אותו. הבדיקה היא בעיקר של כלי רכב שאינם משועבדים ושל סכומי כסף בבנק.

אלעזר שטרן:

אולי זה הפרקטיקה. מבחינת ההגדרה הפורמלית שבתקנות הסיוע, זה כולל כל זכויות- - -

לימור גולדנברג-חדד:

לא בודקים את השווי של המקרר.

אלכסנדר גמבריאן:

זה גם לא ניתן לביצוע בפועל – לא ניתן לבדוק את כל הרכוש, כשאדם מבקש סיוע משפטי.

שחר ולנר:

נשמח להרחיב את זה בדיון על תקנות הסיוע, ואז אוטומטית זה יחול גם עלינו. הפרקטיקה הנוהגת זה כפי שלימור פירטה.

היו"ר דוד רותם:

טוב.

אלעזר שטרן:
3. עניינים או נסיבות בהם לא יינתן סעד משפטי. (א) לא יינתן סעד משפטי כאמור בסעיף 2: (1) בעניינים פליליים; (2) לתובע בתביעות נזיקין; (3) ענייני  מסים; (4) הליכים הנוגעים לעסקים, לרבות רישוי עסקים וארנונה; (5) רישום הקניית זכויות במקרקעין או כל פעולה אחרת בקשר לכך.
היו"ר דוד רותם:

במה כן נותנים סיוע משפטי?

שחר ולנר:

משפחה, דיני עבודה, ביטוח לאומי, דיור ציבורי, הוצאה לפועל, בנקאות, פינוי מדירות, פשיטות רגל, חייבים מוגבלים באמצעים, עובדים זרים – הרשימה ארוכה מאוד, הרבה יותר ארוכה מאשר בסיוע.

אלעזר שטרן:

האם אתם יכולים להסביר לוועדה למה דווקא העניינים האלה?

שחר ולנר:

כן. שאלתם אותנו את זה, אז כבר הכנו את התשובות – חן הכינה את התשובות. ברמה העקרונית - נתחיל אחד-אחד - דבר ראשון, תוכנית שכר מצווה לא קמה לעניינים פליליים, וזה הקמתה, וכך היא מובנית. צריך בזה פרקטיקה שונה לגמרי, אנחנו לא מומחים לזה. כמו שיש סנגוריה וסיוע גם במדינה, יש שכר מצווה לעניינים אזרחיים. 

בפועל הסנגוריה, ייאמר לזכותה, בהבדל מהסיוע, הרבה יותר קלה על ההדק ברמה של לקבל פונים. למעשה, אנחנו בכל התיקים שהגיעו אלינו, שהם פליליים, והעברנו לסנגוריה, כמעט בלי יוצא מן הכלל, הפנו לסנגוריה הציבורית. יש עוד הרחבה בסנגוריה הציבורית, בעצם השופט גם בעצמו, יש לו האפשרות להפנות, ובדרך כלל כשהוא מפנה, אין אפילו בדיקת קריטריונים בסנגוריה, או בדיקת קריטריונים בדיעבד. בקיצור, שתי הסיבות האלה: היכולת המקצועית שלנו מחד והמענה האמיתי שיש בסנגוריה הציבורית מאידך – זה ברמה של העניינים הפליליים.

אתה רוצה שאעבור על כל השאר?

היו"ר דוד רותם:

כן. 

שחר ולנר:

לעניין תביעות נזיקין, ראשית, אנחנו אמנם באים מהבית, ויריב מכיר את כל ההתנהלות עוד כשהיה במועצה – תביעות נזיקין, לנו בלשכה, בלכתחילה של הפרויקט, היתה התנגדות מאוד גדולה בתוך המועצה, בתוך הוועד המרכזי – לא הצלחנו להעביר את זה מהסיבה העיקרית, שרוב-רובן של תביעות הנזיקין הן תביעות של אחוז מהצלחה. כשעורך הדין מייצג, הוא לא לוקח כסף. כמובן, בפלת"ד זה חובה בחוק, וגם בשאר תביעות הנזיקין.

אברהם מיכאלי:

זה לא נכון. מה עם נזקי רכוש?

שחר ולנר:

אני רוצה להשלים את האמירה שלי. אכן יש מצבים שבא פונה, ואנחנו אומרים לו: זה נזיקין, אנחנו לא יכולים לטפל בך על-פי התקנות, אבל הוא עושה סבב ובודק – או התביעה שלו לא מספיק "עם בשר", והוא לא מוצא עורך דין שייצג אותו באחוז מהצלחה. 

היו"ר דוד רותם:

תביעה לפי חוק פעולות נפגעי איבה, זה תביעת נזיקין? אני אגיד לך למה אני שואל – קיבלתי מכתב עם הסכמי שכר טרחה, שעורכי הדין אומרים: אתה תשלם לי לפי התוצאות 20 או 30 אחוז מהגמלאות שתקבל, אבל תשלם את זה עכשיו.

שחר ולנר:

חבר הכנסת רותם נכנס לנושא כאוב מאוד, לא בנושא פעולות איבה, אלא בכל נושא שכר הטרחה. ומה עם הביטוח הלאומי? אני מכיר מקרה עכשיו של גברת שזכתה לפיצויים מהביטוח הלאומי - כמובן, זה פיצויים חודשיים, ויש ויכוח עם עורך הדין, שהוא רוצה את כל הכסף – 10, 15, 20 אחוז שקבע אתה, מהוון. מאיפה היא תשיג את הכסף הזה? זאת בעיה שאולי לא צריך להעלות אותה על השולחן היום, אבל- - -

היו"ר דוד רותם:

אדם בא הנה, ואומר: יש לי תביעה כזאת, אני רוצה שתייצגו אותי, אבל רוצה שתיקחו את שכר הטרחה כמו שאני מקבל. האם אז תגידו לו: זה תביעת נזיקין? כי אני מבין את הלחץ ההפוך. הרי פה, עם כל הכבוד, לשכת עורכי הדין נמצאת בניגוד עניינים, כי מי שיושב אצלה בוועד שמצביע על הדברים האלה, זה עורכי דין, שעוסקים חלק בנזיקין. אז פה מה שקורה זה שיש לכם ניגוד עניינים מובנה בתוכו, כי ודאי שעורכי הדין יגידו: אני רוצה את הכסף, למה שאתן לך את זה בחינם?

שחר ולנר:

תגיד את זה על כל התוכנית.

יריב לוין:

אגב, אלה בדיוק הבעיות הגדולות שנתקלנו בהן, שהיו הרבה מאוד עורכי דין שטענו – אגב, זה גם לא נכון עובדתית.

היו"ר דוד רותם:

אתמול ישבתי במליאה, ושמעתי חלק מחברי הכנסת, שהם גם עורכי דין, שדיברו על התרומה החברתית הגדולה של לשכת עורכי הדין לקהילה. עכשיו אני רואה שהתרומה הזאת היא בעירבון מוגבל. 

שחר ולנר:

עם כל הכבוד- - -

היו"ר דוד רותם:

אתה אחד מהצדיקים בסדום, ואתה יודע שבוויכוח שבין הקב"ה לאברהם אבינו, בעשרה הם נעצרים.

שחר ולנר:

יש הרבה יותר מעשרה; יש אלפים.

היו"ר דוד רותם:

כשיש עשרה צדיקים בעיר, הם הורסים אותה לבד. אני מתפלא שעוד לא אמרו לך שאתה הורס את הלשכה.

יריב לוין:

אגב, בסופו של עניין התוכנית הזאת מייצרת הרבה עבודה לעורכי דין, כי בגלל שנפרסות התחנות, ואנשים מסוגלים לקבל את הייעוץ הראשוני, רבים מהם מופנים לסיוע המשפטי, ושם עובדים עורכי דין שמקבלים שכר. 

שחר ולנר:

אנחנו עדים לכך שפרויקט ההשמה הגדול ביותר של שכר לעורכי דין זה דווקא תוכנית שכר מצווה ולא כל תוכנית אחרת בלשכה, כי היא עושה שוק - היא מגיעה למקומות ששם אין לאנשים נגישות לעורכי דין, היא מיידעת אותם על זכויותיהם, וברבים מאוד מהתיקים – אמנם לא שייכים אלינו, אבל מועברים ללשכה לסיוע משפטי הממלכתי, וגם בעניין הזה אנחנו עושים עבודה משותפת. ראש הסיוע לא יאשר את דבריי, אייל גלובוס, אבל יש בינינו מסלול ירוק, שאומר שכשאנחנו מפנים לסיוע הממלכתי, אחרי שעשינו את הבדיקות שלנו ואמרנו: הוא שייך אליכם, המסלול אצלם הרבה יותר קצר ומהיר. זה חשוב לשני הכיוונים – גם לציבור שלא יכול להגיע לסיוע המשפטי הממלכתי מבעיית נגישות כזו או אחרת או מבעיית בירוקרטיה, וגם מבחינת הציבור שלנו, שהוא לא האג'נדה שלי, אבל הבנתי שצריך להתייחס אליו גם, במיוחד כשאתה חלק מהלשכה, להגדיל את עוגת ההכנסה של עורכי הדין שעובדים מול הסיוע המשפטי הממלכתי. אנחנו מדברים על אלפים רבים של תיקים ומיליונים של שקלים - עובר את העשרות-מיליונים.

 אבל מה שחבר הכנסת רותם אומר – אנחנו מסכימים: יש דברים – אף אחד לא מושלם, וגם התוכנית הזאת לא מושלמת, אבל אנחנו מנסים לעשות את המקסימום כדי לפתור את הבעיות האקוטיות. הדברים שחבר הכנסת רותם מדבר עליהם ברמה של תביעות נזיקין הם מיעוט שבמיעוט - בכל אופן, שהגיעו אלינו, בוועדת חריגים.

היו"ר דוד רותם:

לדעתי, צריך להיות לתובע בתביעת נזיקין, צריך לסייג את זה, שלא יהיה מצב – יש מקרה שאף אחד לא רוצה לייצג.

שחר ולנר:

ועדת חריגים.

אלעזר שטרן:

כיום, כשאין כללים מחייבים, אתה יכול לעשות את זה בלי להודיע על זה, אבל ככל שהכללים יאושרו בנוסח הנוכחי, לא תוכל לעשות ועדת חריגים. לכן אחת ההערות שלנו היתה, שיהיה אפשר ועדת חריגים לא רק על הפן הכלכלי, אלא גם על העניינים.

שחר ולנר:

כמובן, אני אשמח שהדעה שלך תתקבל, אלא שאני לא יכול לתת אותה עכשיו, כי אני לא מחליט, לצערי.

היו"ר דוד רותם:

ההיפכא מסתברא של (ב)(3) – צריך לתת לוועדת חריגים גם את ההפוך – נמצא כי במכלול נסיבות, יש מקום לתת סעד משפטי. אחרת, כשאתה אומר: לא יינתן סעד משפטי, אז גם ועדת חריגים לא יכולה לתת את זה.

עמי ברקוביץ:

יש את זה בוועדת חריגים, רק שזה חל היום רק לגבי היקף העניינים.

היו"ר דוד רותם:

תבדקו.

שחר ולנר:

אני מעדיף, כדי שזה יקרה – אני יודע כמה זמן לוקח לנו להעביר דברים בלשכה, וזה לא פשוט - עדיף לקחת את החצי מושלם מאשר את המושלם, שייקח עוד הרבה זמן.

אברהם מיכאלי:

נעזור לך. נקבע את זה פה, תבוא ללשכה: זה מה שהוועדה קבעה. עד ששם תקבלו החלטות- - -

שחר ולנר:

אם אתה יכול להכריח אותי- - -

אברהם מיכאלי:

ודאי.

שחר ולנר:

חבר הכנסת לוין התנדב בשם הלשכה לחוקק את זה. 

היו"ר דוד רותם:

אני יודע. יש פה בעיה, מיכאלי – זה כללים. אני או מאשר או לא מאשר; אני לא מחוקק את זה. אני רק יכול לאשר את פניית השר או לדחות אותה.

אלעזר שטרן:

אפשר לאשר בתנאים, אם הלשכה מוכנה לעשות תיקונים מסוימים. אתה לא יכול להכניס ללא הסכמת הלשכה.

שחר ולנר:

תנו לנו לשכנע אתכם ואת עצמנו בעניין של תביעות הנזיקין. אנו מודעים לבעיה, מנסים לפתור את זה בצורה שתהיה לנו אפשרות ליישם אותה, גם בלשכה וגם בתוכנית שכר מצווה, אם זה במאגר עורכי הדין שיעשו את זה בשכר מותנה, אפילו שזה מקרים בעייתיים. תנו לנו את הקרדיט לעשות את זה.

היו"ר דוד רותם:

לא תוכלו, כי אני אוסר עליך.

שחר ולנר:

אני לא מדבר במסגרת תוכנית שכר מצווה. אני מקים ליד תוכנית שכר מצווה פול של עורכי דין, שמטפלים בתביעות נזיקין, ששכר מצווה אמרה להם: אנחנו לא יכולים לקבל את זה, כי יש לנו כללים, אבל אותו פונה לא יכול לשכור שירותים של עורך דין על בסיס בגלל מהות התיק שלו או היקף התיק שלו. תנו לנו את הקרדיט לעשות את זה, אנחנו מתחילים לעבוד בעניין הזה. זה ייפתר. אבל זה המיעוט של כל הפעילות.

היו"ר דוד רותם:

טוב.

תומר כרמי:

לגבי האפשרות להכניס את העניינים במסגרת החריגים, אם נכניס אותם, כל העניינים ייכנסו, כלומר גם הפליליים- - -

אלעזר שטרן:

אפשר להגביל; אפשר לקבוע שבעניינים מסוימים- - -

תומר כרמי:

זה לא הובהר. האפשרות הקיימת היא שוועדת החריגים תדון לא רק בעניינים שאתם מוסמכים, אלא גם בעניינים שאתם לא מוסמכים – זה מה שהיועץ המשפטי והיושב-ראש העלו, ואפשר את זה לסייג רק לעניינים מסוימים. כשאתם בודקים את העניינים, תבדקו, מה בדיוק אתם רוצים.

שחר ולנר:

הכוונה מסעיף 3(א)?

היו"ר דוד רותם:

מתוך 3(א).

שחר ולנר:

אני מתנגד.

היו"ר דוד רותם:

עו"ד ולנר, אין לי סמכות לשנות את התקנות; אני יכול לא לאשר אותן. 

תומר כרמי:

תבדקו אילו עניינים אתם רוצים או לא.


העניין הנוסף, היום דיני נזיקין הם במסגרת טיפולו של האגף לסיוע משפטי, והפרקטיקה מלמדת, שאין פונים בענייני נזיקין, מאחר שכוחות השוק עובדים, וזאת מהסיבה שגם מיעוטי יכולת יכולים לרכוש שירותי עורכי דין בתביעות נזיקין, כי התשלום הוא מותנה תוצאה.

היו"ר דוד רותם:

זה פלת"ד.

שחר ולנר:

לא רק.

לימור גולדנברג-חדד:

מי שפונה מכוח הלשכה לסיוע משפטי פטור מתשלום אגרה, לאחר שנבדקת זכאותו הכלכלית, ויש לנו תיקים, אבל ההיקף אינו רב.

היו"ר דוד רותם:

אומר ולנר שיש להם פניות כאלה, שאנשים לא מצליחים להשיג עורכי דין.

שחר ולנר:

מיעוט שבמיעוט.

היו"ר דוד רותם:

המיעוט שבמיעוט זה 100 אחוז – בדיוק התיק שלי.

עמי ברקוביץ:

ביחס גם להערה של אלעזר, העניין של חריגה מהיקף הנושאים, אני רוצה לציין, בלי להביע עמדה, שהמנגנון שנקבע כאן הוא הפוך, כלומר להבדיל מהסיוע המשפטי הממלכתי, שיש לך רשימה מוגדרת של נושאים, כאן בעצם חוץ מאותם עניינים שלא נכללים, הכול נכלל, כלומר גם כך המאגר הראשוני של הנושאים הוא רחב מאוד, ואם אתה מאפשר את החריגה ממנו, אתה מרחיב את זה עוד יותר, אבל נקודת המוצא היא הפוכה- - -

אלעזר שטרן:

ברירת המחדל היא שונה.

יריב לוין:

יש גם לזכור, שהמשאבים הם לא בלתי מוגבלים. בתוך המדרג של הדברים, נראה לי שמה שהוחרג פה הוא הסביר. כשאתה לוקח משאבים שהם לא בלתי מוגבלים, יש הרבה מאוד דברים- - -

היו"ר דוד רותם:

עורכי הדין פה מקבלים שכר מהלשכה?

יריב לוין:

לא, אבל אין לך מתנדבים ללא גבול.

עמי ברקוביץ:

הפרויקט ממומן מדמי החבר של עורכי הדין.

היו"ר דוד רותם:

50 אלף כפול 3,000, כמה זה יוצא? אפשר להוסיף עוד כמה שופטים.

עמי ברקוביץ:

למה 3,000?

היו"ר דוד רותם:

אם כל עורך דין לוקח תיק אחד בשנה – 50 אלף תיקים.

יריב לוין:

אבל הפרויקט מבוסס על התנדבות; לא על חובה.

שחר ולנר:

ולא כל עורכי הדין מתנדבים בתוכנית הזאת. רוב-רובם של עורכי הדין מתנדבים בתיק כזה או אחר באופן כללי בעמותה כזו או אחרת, אבל הרבה מאוד עורכי דין בשוק הם לא לטיגטורים, כך שהם לא מתאימים לתוכנית, הם לא מתמחים בתחומים הספציפיים שאנחנו מטפלים בהם, קרי הוצאה לפועל, משפחה וכו'. מי שמתעסק לצורך העניין בהנפקות לא יכול להתנדב אצלנו בתוכנית.

אלכסנדר גמבריאן:

הרבה מאוד שכירים, שאין ביכולתם להתנדב. אדם מגיע לעבודה ב-08:00, יוצא מהעבודה ב-20:00. 

יריב לוין:

יש משרדים שהמעסיקים לא מאשרים. אומרים לשכיר: אני לא מאשר לך; אני רוצה שתעבוד אצלי משרה מלאה. מכירים את הבעיות האלה.

שחר ולנר:

מה עם כל עורכי הדין בשירות הציבורי, שאסור להם להתנדב, כי המערכת המחוקקת, מבצעת ושופטת שאסרו עליהם לייצג ולהתנדב לתוכנית שכר מצווה, כי זה לא מתאים לתקנות שירות המדינה?

היו"ר דוד רותם:

הם כולם מתנדבים. מי שעובד בשירות הציבורי הוא רק מתנדב.

יריב לוין:

בראייה של המכלול, של הרצוי מול המצוי, האפשרויות מול המגבלות – זו רשימה מינימלית לגמרי.

היו"ר דוד רותם:

טוב.

שחר ולנר:

נבקש שיפנו לתקנות שלנו אחרי זה, כדי שזה יהיה מאוזן.

היו"ר דוד רותם:

ענייני מסים, מה זה?

שחר ולנר:

כל רכיבי המסים שאנחנו לא מתמחים בהם.

היו"ר דוד רותם:

אני טיפלתי בתיקי מסים מטעם שכר מצווה, עוד לפני שחזרתי בתשובה ועזבתי את הלשכה. אז זה לא היה חובה של הלשכה - זה רק היה בהתנדבות. אני גם 35 שנה שיתפתי פעולה עם הלשכה, ושילמתי לה מסים.

שחר ולנר:

היכולת שלנו להפעיל סיוע נכון בענייני מסים היא מוגבלת ברמה הפרקטית, ברמת עורכי הדין שאנחנו יכולים לגייס. אנחנו לא לוקחים את זה, כמו שהמדינה לא לוקחת את זה על עצמה. עניינים פליליים עוברים לסנגוריה הציבורית, שזה העניינים הקריטיים. אני יכול לומר, שכשיש פעולות בעייתיות של מסים במסגרת פשיטות רגל, אנחנו מן מטפלים, אבל זה לא העיקר, אלא מצטרף לעיקר. אנחנו לא מסוגלים לקחת את זה על עצמנו.

היו"ר דוד רותם:

בבקשה.

אלה אלון:

אני מאוניברסיטת תל-אביב, מהפקולטה למשפטים. 

שחר ולנר:

אחת המתנדבות העיקריות של התוכנית ובוועדת החריגים.

אלה אלון:

אני רוצה להתייחס לנושא של ענייני מסים. יש נושאים בענייני מסים שהם מאוד רלוונטיים לאוכלוסיות מוחלשות. הדוגמה הבולטת ביותר, שעכשיו היא רק בתחילת דרכה, זה הנושא של מס הכנסה שלילי, אבל יש עוד דוגמאות. יש הרבה עורכי דין בשוק שמתמחים בענייני מסים. יכול להיות שכרגע הם לא מתנדבים בשכר מצווה, אבל אין מניעה להכניס אותם לתוכנית. 

יכול להיות שזה משהו שכרגע התוכנית לא ערוכה אליו, אבל אני לא חושבת שיש סיבה להחריג את זה לחלוטין. אפשר לקבוע תקופה של, למשל, שנה, שבמהלכה התוכנית תגייס מתנדבים בענייני מסים או תכשיר מתנדבים בעניין מס הכנסה שלילי, ותוכל לתת סיוע גם בנושאים האלה.

היו"ר דוד רותם:

אפשר יהיה תמיד לתקן את זה אחר כך.

אלה אלון:

השאלה, למה דווקא להחריג נושאים משפטיים מסוימים- - -

יריב לוין:

כי האויב של הטוב הוא הטוב ביותר. אחרת זה לא ייגמר אף פעם. יש סל מסוים, שהוא גם תולדה של מה שמקובל היום בסיוע המשפטי האזרחי. הרי אנחנו לא יוצאים מתוך המצאת הגלגל מחדש. כל התפישה של הפרויקט הזה היא שהוא עושה שני דברים עיקריים: אחד, הוא יוצר את הפריסה של הנגשת המשפט במקומות ובתחנות וכן הלאה, והצד השני, שהוא נבנה כשכבה נוספת על הבסיס הקיים של הסיוע המשפטי האזרחי; הוא לא מחליף אותו, לא בא לייצר עולם חדש של סיוע. הוא בא לקחת את מה שיש שם, ולתת על זה איזושהי תוספת במקומות ששם הם לא יכולים להיכנס בגלל המגבלות שיש להם, שהן בעיקרן תקציביות.

אלה אלון:

הן גם נושאיות.

יריב לוין:

אבל גם המגבלות הנושאיות בסופו של דבר נובעות מזה שהיה צריך לעשות סדרי עדיפויות מסוימים.

אלה אלון:

לדעתי, זה צריך להיות לא בחריגים, אבל לפחות לאפשר לוועדת החריגים לאשר במקרים המיוחדים.

היו"ר דוד רותם:

דיברנו על זה - הם יחזרו ללשכה ויצטרכו לקבל אישור. הלאה.

אלה אלון:

מה עם העסקים? יש את (4) ו-(5) שמוחרגים.

היו"ר דוד רותם:

נוח לי שהם החריגו את זה.

אלה אלון:

אפשר להתייחס להחרגה שלהם.

היו"ר דוד רותם:

אין לי מה לעשות עם זה. זה – את צריכה לשכנע את הלשכה, כי אני לא יכול לשנות את התקנות.

אלה אלון:

נראה לי שהלשכה לא מתנגדת ש-(4) יירד. 

היו"ר דוד רותם:

מכיוון שלא אגמור היום את התקנות האלה, כי הם צריכים להשלים כמה דברים – תשכנעו אותם.


בבקשה. 

אלעזר שטרן:
 (ב) על אף האמור בסעיף 2, ניתן לדחות בקשה לסעד משפטי, או להפסיק שירות שהוחל, אף אם התקיימו תנאי הזכאות אם התקיים אחד מאלה: (1) נמצא כי עניינו של המבקש אינו אלא טרדני או קנטרני, או שאין לו על מה לסמוך, או שאין לו בסיס סביר מבחינת הדין, העובדות או הראיות; (2) המבקש לא התייצב לבירור הראשוני, או שהוא אינו פועל לפי הדרישות לצורך בדיקת זכאותו לסעד  משפטי, או שהתברר כי מצבו הכלכלי אינו כפי שהצהיר והוא אינו עומד בתנאי הזכאות; (3) נמצא כי במכלול נסיבות העניין ומטעמים מיוחדים שירשמו, אין מקום ליתן סעד משפטי כאמור.
היו"ר דוד רותם:

את סעיף (3) אני רוצה להבין.

אברהם מיכאלי:

לפני כן, מי בודק את כל הדברים האלה?

שחר ולנר:

ועדת החריגים.

היו"ר דוד רותם:

לא. זה מה שכל הזמן אנחנו חוזרים לאותו דבר שחסר לנו.

שחר ולנר:

סליחה – התבלבלתי עם סעיף 4.

היו"ר דוד רותם:

זה מה שחסר לי, שתגידו לי איך המנגנון עובד.

שחר ולנר:

יש לשכה שמקבלת את הפניות. יש שם עובדים, שזה התפקיד שלהם.

עמי ברקוביץ:

איזו לשכה?

היו"ר דוד רותם:

מי ממנה את העובדים? זה הנייר שחסר, שדיברנו עליו. 

שחר ולנר:

אני קובע במשרד המשפטים שיש ראש לסיוע אגף משפטי, ויש מתחתיו עובדים, שמקבלים את הפונים? אני אומר לו כמה טלרים הוא שם כדי שיקבלו פונים? יש טלרים, לצורך העניין, שמקבלים פונים. הם מחליטים – יש לי קריטריון, לפיו אני קובע אם אתה זכאי או לא. איך אני בודק את זה – בדיוק כמו- - -

לימור גולדנברג-חדד:

זה לא נכון. יש פרוצדורה לגבי המערך של הסיוע, לגבי מה מוסמך לתת, שצריכה להיות החלטה בכתב, שהיא צריכה להיות מנומקת.

שחר ולנר:

זה גם פה יש. כסיוע, יש לו מערך שצריך לבחון את הפניות, וגם אנחנו כלשכה, יש לנו מערך שצריך לבחון את הפניות, והוא גם לוקח את הפרטים הרלוונטיים – אם זה הצהרה, אם זה חשבון בנק- - -

היו"ר דוד רותם:

יש את כתוב באיזשהו מקום?

שחר ולנר:

לסיוע אין את זה כתוב.

תומר כרמי:

לסיוע יש את זה ברזולוציה של הקמת המערך, ושתקום לשכה ופריסה; לא ברזולוציה באמת שהפקיד עצמו נותן תשובה כזאת או אחרת. אפילו את זה לא מופיע אצלכם.

אלכסנדר גמבריאן:

האובר בירוקרטיזציה של ההליכים בסיוע משפטי גורמת לעיכובים רבים. 

היו"ר דוד רותם:

ואז מה שיקרה, לפי המצב הקיים, אין בירוקרטיה, והם יעשו מה שהם רוצים.

שחר ולנר:

למה?

אלכסנדר גמבריאן:

ירידה לרזולוציות יותר מדי נמוכות דווקא עלולה לפגוע במערך.

לימור גולדנברג-חדד:

מי שאומר את זה לא כל כך מבין אולי את ההיקפים של הסיוע המשפטי. אנחנו מתעסקים במשהו כמו 60 אלף תיקים מדי שנה - היקפים מאוד גדולים. חייב להיות מערך מוסדר, חייבת להיות חובת הנמקה, של אפשרות לערעור או השגה.

אלכסנדר רוזנמן:

אין ספק שצריכים להיות כללים מסודרים, אבל אנחנו עדים – אני אישית גם עד לעניינים האלה – שהרבה אנשים בגלל האובר בירוקרטיזציה מעדיפים לפנות לעורך דין בתשלום, ולשאת בעול הכבד הזה של תשלום שכר טרחה, רק שלא לפנות למנגנונים החינמיים שמוצעים על-ידי כל מיני מוסדות. זה קורה לעתים קרובות מדי.

היו"ר דוד רותם:

כדי לקבל תמיכה או עזרה מגורם חינמי, צריך לעמוד בתנאים. מי שכדי לעמוד בתנאים ולמלא שמונה טפסים, עדיף לו לשלם לעורך דין, כנראה שהוא לא צריך לפנות לגוף החינמי.

לימור גולדנברג-חדד:

צריך גם לגייס את שיתוף הפעולה כדי אחר כך להמשיך בהליך המשפטי. 

יריב לוין:

אגב, שחר, בעיניי, זה נוהל שיכול להיות מאושר בוועד המרכזי; הוא לא צריך בכלל לבוא- - -

שחר ולנר:

הוא מאושר בוועד המרכזי.

יריב לוין:

אני אומר - אתם יכולים לכתוב נוהל שמאושר בוועד המרכזי. זה דבר שאפשר לעשות בשבוע. זה בסך הכול לתרגם לנייר כתוב- - -

היו"ר דוד רותם:

הוועד המרכזי מתכנס כל שבוע? 

יריב לוין:

כן.

היו"ר דוד רותם:

תלוי לדון באילו נושאים.

יריב לוין:

בכל מיני נושאים.

קריאה:


למה שזה לא יהיה בכללים?
שחר ולנר:

חבר הכנסת רותם אמר שזה לא חייב להיות בכללים; אנחנו רק צריכים להכין את המערך ולהסכים עליו.

עמי ברקוביץ:

ברגע שכל המבנה שונה מתפקיד רשות – תפקידי החובה האחרים של הלשכה זה פרקים שלמים בחוק הלשכה על הבחינות, על השיפוט המשמעתי. לכן כאשר התפקיד הופך לתפקיד חובה, מן הראוי שהוא יעמוד על בסיס הרבה יותר איתן, כמו שראוי לו.

היו"ר דוד רותם:

את הכללים האלה אתם לא חייבים להביא לאישור שלי; זה רק השר מאשר. אבל אני רוצה שיהיו כללים, כדי שכשאני בא לאשר את זה, אני יודע שיש דרך.

שחר ולנר:

נסכים עם משרד המשפטים על הכללים האלה.

אברהם מיכאלי:

מי דן בעררים, אם בכלל מישהו מערער – ועדת חריגים, או יש ועדת עררים?

אלעזר שטרן:

זה חלק מהמערך.

אברהם מיכאלי:

אדם שדחית אותו, בצדק רוצה לערער בפני מישהו. מי זה המישהו הזה?

שחר ולנר:

זה תשובה שאנחנו צריכים לתת.

אלעזר שטרן:

זו גם ההסתייגות של משרד המשפטים.

היו"ר דוד רותם:

הסעיף הזה לא אושר על-ידי שר המשפטים.

עמי ברקוביץ:

אושר. שר המשפטים, לא נחה דעתו, והוא אישר. אם ועדת החוקה היתה מאשרת, הוא היה חותם עליהם- - -

היו"ר דוד רותם:

מכיוון שיש פה הסתייגות, זה סעיף שמבחינתי, השר לא אישר, ואני לא חייב לאשר אותו. אני יכול לאשר את התקנות גם בלי הסעיף הזה. זה בעצם משמעות הסתייגות השר.

עמי ברקוביץ:

משמעות הסתייגות השר היא שהוא מביע את מורת רוחו מהסעיף, אבל הוא מאשר. אם הוא היה מתקין את הכללים, הוא לא היה מתקין- - -

היו"ר דוד רותם:

אתה לא יכול לשים לי אקדח ברקה. השר מתנגד. לי אין סמכות לעשות שינוי בתקנות.

שחר ולנר:

הוא לא מתנגד.

היו"ר דוד רותם:

לסעיף (3) – הוא מביע את מורת רוחו. אני יודע, רבותיי, איך המכתבים האלה נכתבים. השר בעצם אומר: אני מתנגד לסעיף (3); יש לו הסתייגות. אבל מכיוון שזה לא חוק, שאני מצביע על הסתייגות- - -

עמי ברקוביץ:

היה יכול להחליט, כפי שהיה בסבב קודם, שהוא לא מאשר את הכללים. 

היו"ר דוד רותם:

הוא אמר: אני כן מאשר את הכללים, אבל הוא שולח אליי, ואומר לי: תוריד את הסעיף. אז אני מודיע לכם שסעיף 3(ב)(3) הוא סעיף שלא נראה - לא לשר ולא לי. מכיוון שאם אני מצביע עכשיו, יש לי רוב בוועדה – יריב יצביע בעד, אני אצביע נגד, אז זה נופל. שמתי לב מי נשאר ומי יצא...

תומר כרמי:

אולי כדאי שמעבר לאמירה הזאת, אנחנו נבהיר את המהות של ההשגות שלנו לגבי הסעיף הזה.

היו"ר דוד רותם:

ודאי שזה חשוב. הפרוצדורה פה נעשתה בצורה לא טובה, כי אני מכיר אותם. כשהם רוצים סעיף בחוק לשנות, הם יושבים לך על הצוואר, שאתה נכנע. לא היה להם זמן פה. הם היו חייבים לעמוד בשנה, לכן הם כותבים לך מכתב: אדוני, אנחנו מסתייגים, וחותמים, אבל מה שהשר עשה זה דבר פשוט – הוא העביר את הגלגל הנה כדי לצאת ידי חובת השנה, אבל הוא בעצם אמר לי: עכשיו תשלח את לשכת עורכי הדין לדבר עם האנשים שלי, כדי שאיכשהו יורידו את הסעיף הזה. זה מה שהשר התכוון. אתה מבין שבסעיף (3), שוב, מי המוצא שבמכלול נסיבות ומטעמים מיוחדים שיירשמו, מי מפקח על הטעמים המיוחדים האלה, מה זה טעמים מיוחדים בהחלטה כזאת? זה כל מיני ביטויים- - -

תומר כרמי:

הסעיף עמום מדי ורחב מדי, להבדיל מ-3(ב)(1) ו-(2), שגם קיימים בסיוע, והם ברורים, ואנחנו מכירים אותם, ומה הפרשנות שניתנת להם. סעיף 3(ב)(3), קרי "נמצא כי במכלול נסיבות העניין ומטעמים מיוחדים שיירשמו, אין מקום ליתן סעד משפטי כאמור", העילה הזאת רחבה מדי, והיינו רוצים למקד את העניין ולהגדיר את זה בצורה יותר ברורה.

היו"ר דוד רותם:

זה אחד הדברים המעניינים, שיש לי סמכות למחוק סעיפים בחוק העונשין. בכללי לשכת עורכי הדין אין לי סמכות.

שחר ולנר:

זה כמעט תורה מסיני, אז זה בעיה.

היו"ר דוד רותם:

כללי לשכת עורכי הדין?

שחר ולנר:

לכן אין לך סמכות?

היו"ר דוד רותם:

ודאי.

שחר ולנר:
עמדת הוועדה ומשרד המשפטים ברורה, והיא תועבר בצורה ממוקדת ללשכה, וההחלטה תתקבל בצורה אמיצה בקרוב.

היו"ר דוד רותם:

סעיף 4.

אלעזר שטרן:
4. ועדת חריגים. (א) ועדת חריגים תפעל בכל אחד ממחוזות לשכת עורכי הדין, תכלול חמישה עד עשרה חברי לשכה ותמונה בידי הוועד המרכזי בהתייעצות עם יושב ראש ועד המחוז שבו תפעל הועדה.

(ב) ועדת חריגים רשאית להחליט על הענקת סעד משפטי למבקש שאינו עומד בתנאים שבסעיף 2(2)(א) או (ב), אם בשל הנסיבות המיוחדות של המקרה מצאה לנכון לעשות כן, ובלבד שנתקיימו בו הוראות סעיף 2 בשינויים אלה: (1) הכנסתו אינה עולה על השכר הממוצע במשק או שהיא עד 40% מעל לתקרת הסיוע המרבית הקבועה בתקנה 2 לתקנות, לפי הגבוה מביניהם; (2) שווי רכושו אינו עולה על סכום של עד 15 פעמים השכר הממוצע במשק. 
שחר ולנר:

זה לשאלת היושב-ראש בעניין מי שיש לו 85 אלף ₪ חסכונות – האם אני מעניק לו סיוע או לא מעניק לו סיוע. לוועדת החריגים יש היכולת להעלות את זה ב-50 אחוז.

היו"ר דוד רותם:

פה לי יש בעיה. אחת משתיים - אם אתם סומכים על ועדת החריגים, למה אתם קושרים לה את הידיים והרגליים? ואם יש לו 16 פעמים השכר הממוצע במשק – תראו, ועדת החריגים זה חמישה עד עשרה חברי לשכה, שהוועד המרכזי ממנה. ימנו חברים שסומכים על שיקול הדעת שלהם, שהם מבינים את העניין, הם מבינים את תפקידה החברתי של הלשכה, והאנשים האלה אומרים: יש פה מקרה, שלאדם הזה יש 20 פעם הרכוש, אבל זה נושא שאנחנו רואים שפגעו בו ויש פה בעיות – תנו לו.

שחר ולנר:

אני חושב שגם האנשים שעובדים בסיוע המשפטי בסנגוריה הציבורית הם אנשים לפחות, אם לא יותר, טובים ומוכשרים וסומכים עליהם מאשר אנשי הלשכה, בתוכנית שכר המצווה, ושם אין אפילו שיקול דעת של פרומיל השקל.

היו"ר דוד רותם:

שם זה המדינה. המדינה – יש לה משרד אוצר שלא מרשה להוציא אגורה. הא ייתן שיקול דעת למישהו אחר?

שחר ולנר:

עכשיו אני מגיע לנקודה הזאת. גם בלשכה, יש מה שנקרא בעגה הדוסית "מתנגדים", ולכן גם אנחנו צריכים כדי להעביר את זה, צריכים לקבוע רף מקסימום. אם אתה שואל אותי או את אלה, כנראה שלא צריך ועדת חריגים; שהרכז אוטומטית יאשר אנשים. לכן רוצים גם אותנו להגביל, ובאיזשהו מקום אני מבין את זה. כמו שהמדינה מגבילה כתוצאה מאילוצים כספיים תקציביים, גם הלשכה צריכה להגביל את זה, גם מאילוצים תקציביים, אגב, אבל גם מאילוצים של הפוליטיקה.

יריב לוין:

בסופו של עניין, הלכנו למהלך שיש לו מתנגדים גם בתוך הלשכה וגם בשורות המקצוע, והוא באמת מהלך מרחיק לכת, בגבולות שהם יחסית רחבים מאוד גם בתצורה שמונחת בפנינו עכשיו. הכי טוב שייתנו  עזרה לכולם.

עמי ברקוביץ:

גם ההסמכה בחוק- - -

היו"ר דוד רותם:

אני יותר ויותר מתרשם שעשינו פעולת יחצ"נות.

יריב לוין:

לא נכון. ההיקפים הם עצומים, גם תחת המגבלות האלה.

שחר ולנר:

למה יחצ"נות?

היו"ר דוד רותם:

לא, כי יכולתם לעשות את זה גם כשזה לא היה חובה.

שחר ולנר:

למה כל החוק הזה נועד? אני א-פוליטי לחלוטין, לא מעניין אותי מי נבחר בראש הלשכה, אבל הבנתי שאם נבחר X, Y, Z, התוכנית הזאת יורדת לטמיון. זה היה באג'נדה של הסיעה הזאת.

עמי ברקוביץ:

העובדה שזה חובה, לא אומרת שאי-אפשר להקטין- - -

יריב לוין:

הרבה יותר קשה, כי כשאתה חותך את הפרויקט ב-80 אחוז, ואומר: אני יוצא ידי חובתי, זה לא יעמוד בשום מבחן.

תומר כרמי:

מעבר לדברים שנאמרו על-ידי הלשכה, אני רוצה להתייחס בפן המהותי של הדברים לעניין הרף שנקבע. אנחנו, משרד המשפטים, עמדנו על כך שייקבע רף, וזאת מכמה טעמים: הטעם הראשון הוא שמאחר שתפקיד זה של הענקת סעד משפטי הפך להיות תפקיד שבחובה, אז אנחנו מחויבים לאמות מידה שוויוניות, שקופות, ברורות ו-וודאיות, כדי שהדברים ייבחנו.


דבר נוסף בהקשר הזה, גם בסיוע המשפטי וגם פה, כשהגבול הוא פרוץ, אנחנו עשויים לחטוא למטרה שלשמה מוענק הסעד המשפטי, וזה מיעוטי יכולת, כי ככל שאנחנו משאירים את זה לשיקול דעת, אין גבולות.


דבר אחרון בהקשר הזה – גם אנחנו בעצם אולי מקלים על מי שמפעיל את התוכנית, שהוא לא יעמוד בפני במצב אפילו רגשי של אי-נעימות, כי המצבים שמגיעים הם מצבים קשים, וכך אנחנו בצורה אולי מלאכותית, אבל כאשר אנחנו קובעים רף, יהא אשר יהא, אנו סוגרים את העניין הזה בצורה הרבה יותר ברורה, ודאית ושקופה, ויוצקים תוכן נכון יותר לוועדת החריגים.

היו"ר דוד רותם:

עם כל הכבוד, אני לא מסכים עם שלושת הנימוקים שאמרת. זה שזה תפקיד חובה, לא אומר שצריך להיות כללים ברורים. דווקא בגלל שזה תפקיד חובה מותר לי לומר: בחנתי מקרה מסוים, האיש אמנם לא עומד- - -

עמי ברקוביץ:

אבל צריך לעמוד באיזשהו רף, לשיטתך, או גם זה לא?

היו"ר דוד רותם:

זה תפקיד חובה של הלשכה, אבל זה תפקיד של התנדבות של עורכי דין. בוא נאמר כך - היום פונה אליי אדם, ואומר לי: הייתי בועדת החריגים, יש לי 16 פעם השכר הממוצע במשק, רכוש, אני עורך דין, אני מבקש ממך – טפל בי בחינם. מותר לי?

שחר ולנר:

כן.

היו"ר דוד רותם:

כי אין יותר שכר טרחת מינימום.

שחר ולנר:

לא, דרך תוכנית שכר מצווה, שממומנת על-ידי הלשכה.

היו"ר דוד רותם:

אני לא רוצה דרך שכר מצווה. תגיד, אני יכול להסתדר אתו לבד? אני מקבל אותו.

שחר ולנר:

אנחנו ניתן את הטלפון.

היו"ר דוד רותם:

היום אסור לי לייצג – הם לקחו לי את האפשרות, וגם הלשכה.

שחר ולנר:

לא הלשכה, שירות המדינה.

היו"ר דוד רותם:

אני לא עורך דין, אני לא עובד משרד המשפטים. שכר חברי כנסת הוא נמוך, אז אני צריך לחסוך את הרשיון שלי, אז החזרתי אותו. 

תומר כרמי:

אנחנו באמת חושבים, הכוונה היא שברגע שזה הפך לתפקיד שבחובה, הלשכה לא יכולה לעשות איפה ואיפה. בהקשר הזה, כדי שהדברים יהיו שקופים וברורים, אנחנו כן חושבים שיש הצדקה לקביעת רף, כי רק כך הציבור יוכל לדעת, האם המקרה שבא בפתחה של הלשכה היה אכן חריג, ואכן היה נכון להעניק במקרה הזה.

שחר ולנר:

המדינה קובעת רף הרבה יותר נמוך, והיא אומרת: שקל מעל זה אני לא נותנת.

היו"ר דוד רותם:

אילו המדינה היתה נותנת את השירותים שהיא צריכה לתת, כי משרד האוצר היה פעם אחת כותב צ'ק, לא הייתי צריך את כל הדברים האלה.

שחר ולנר:

נכון.

היו"ר דוד רותם:

אילו בית המשפט העליון, מחוקק העל של מדינת ישראל, היה קובע פעם אחת מה זה הזכות לחיים, ומה זה הזכות לכבוד- - -

שחר ולנר:

הוא לא קיבל ראיות על זה שב-2,500 שקל בחודש אי-אפשר לחיות. צריך ראיות על זה. זאת הבעיה.

היו"ר דוד רותם:

אילו היה קובע את הדברים, שב-2,500 שקל אי-אפשר לחיות, הדברים היו משתנים.

שחר ולנר:

ואילו היה קובע שב-350 שקל לעורך דין, שכר טרחה, אי-אפשר לייצג, גם הדברים היו משתנים. זה הרף שעורך הדין צריך לקבל מלשכת הסיוע המשפטי הממלכתי. 

היו"ר דוד רותם:

כמה?

שחר ולנר:

351 שקלים לסיכומים בכתב.

היו"ר דוד רותם:

אני חושב שזה בערך 100 שקל יותר מדי, כי חמישה עמודים לא צריכים לעלות 250 שקל, ועורך דין שכותב יותר מחמישה עמודים בסיכומים, צריך לשלול לו את הרשיון. 

אלכסנדר רוזנמן:

חבר הכנסת רותם, אני רוצה להצטרף לדעתך. אני חושב שוועדת חריגים נועדה להיות ועדה שיש לה שיקול דעת רחב, ונועדה להיות רגישה. המדע המשפטי אינו מדע מדויק, והוא חייב להיות בשיקול דעת. לכן הגבלתה של ועדת החריגים נוגד את הקיום שלה.

שחר ולנר:

מדע המשפטים אינו מדויק, לכן הקביעה אם יהיה סיכוי או אין סיכוי משפטי, זה דבר לא מדויק. ב-95 אחוז מהמקרים שהגיעו אלינו מהלשכה לסיוע משפטי עם סירוב עקב אי-סיכוי משפטי, הראינו להם שיש סיכוי משפטי, אבל מדע הכספים הוא מאוד מדויק, ואם היה פה נציג של האוצר, הוא היה מראה לך כמה מדויק, וגם הלשכה במסגרת היכולות שלה והרצון שלה – אני אומר עכשיו את עמדת הלשכה – יש לה רצון לעשות את התוכנית הזאת, אבל הרצון הזה מוגבל, כי היא מורכבת לא מיריב לוין ושחר ולנר, אלא היא מורכבת מעוד כמה אנשים, שלא כולם בדעה שצריך לקחת- - -

יריב לוין:

אתם רוצים לייצר מצב שבו הם יצטרכו לעמוד בנחשול של פניות, בכל דבר ועניין, בכל סכום, ויתחילו עכשיו לטפל כדי לדחות. כל המנגנון יעסוק בדחיית פניות – רבותיי, זה חסר כל היגיון. 

הסף צריך להיות, וטוב שיהיה, גם באופן פרקטי מבחינת ציבור עורכי הדין, שחשוב גם כלפיו להראות, שלא באו לא לגזול את פרנסתו ולא לייצר איזה מסלול עוקף כדי לפגוע בו, אלא באו לעשות את הדבר הנכון, ולומר שאלה שבאמת לא יכולים - להם נעזור. זאת המטרה.

חן וונדרסמן:

מילת המפתח פה היא "מיעוטי אמצעים". אם יבוא מישהו שמרוויח 20 אלף שקל, ויש לו נסיבות קיצוניות- - -

היו"ר דוד רותם:

מי שיש לו 20 אלף שקל, לא יבוא.

חן וונדרסמן:

תתפלא איזה מקרים מגיעים לוועדת חריגים אצלנו.

אלה אלון:

בתור מי שמשתתפת כבר הרבה זמן בוועדת חריגים, באמת המקרים שמגיעים הם לא מקרים קיצוניים, ורוב המקרים מאושרים. 


לגבי הסף שמוצע בתקנות, הוא מאוד נמוך, כלומר משפחה שיש בה שני הורים שמשתכרים שכר מינימום, עם ילד אחד, אי-אפשר יהיה לאשר אותם לפי ועדת החריגים, כי השכר שלהם יחד יעלה על השכר הממוצע במשק, ולכן אני חושבת שהסף שנקבע פה הוא ממש לא הגיוני.

יריב לוין:

אבל אני מבין שפה יש, כנראה, טעות בנושא הזה.

עמי ברקוביץ:

זה לא טעות של נוסח. היה סיכום – יכול להיות שהוא מוטעה. 

יריב לוין:

אני מבין שהכוונה של כולם היתה לתת 40 אחוז ממה שזה מאפשר.

עמי ברקוביץ:

כיוון שסעיף 2(2)(א) מדבר על הכנסה שאינה עולה על 87 אחוז מהשכר הממוצע או עד 20 אחוז מעל תקרת הסיוע, כשדובר עם הלשכה במסגרת הגיבוש הסופי של הנוסח לקראת העברה לוועדת חוקה, מה שהבינונו ממנהלת התוכנית, שהיא רוצה להעלות את כל אחד משני הפרמטרים האלה, ולכן במקום ה-87 אחוז, היא דיברה על 100 אחוז - השכר הממוצע, ובמקום 20 אחוז, שיהיה 40 אחוז. זה מה שהיא אמרה לנו. לא חשבנו שיש עם זה איזשהו קושי. 

אם הלשכה אומרת שהיא מבקשת להעלות את זה, אין לנו בעיה לדון בזה מחדש.

תומר כרמי:

צריך לזכור, שהקריטריונים שנקבעו היום ב-2(2)(א), קרי 87 אחוז מהשכר הממוצע ו-20 אחוז מהתקרה, הם בעצם כבר היום הגדלת התנאים שקבועים בסיוע המשפטי.

יריב לוין:

כל מספר שלא נכתוב - אפשר תמיד להגיד שרוצים יותר.

תומר כרמי:

אנחנו רק מסבירים למה הנוסח כפי שמוגש, הוא הנוסח שעבדנו עליו, ולא נפלה טעות. אם רוצים לשנות את הרף הזה – זה החלטה של הלשכה.

אלה אלון:

היתה לי עוד הערה. בנוסף, לפעמים בוועדה אנחנו נתקלים במקרים שבהם אמנם יש הכנסה שהיא יחסית יותר גבוהה מהרף שנקבע, אבל בפועל לא ניתן לעשות שימוש בהכנסה הזאת כדי לממן שכר טרחה של עורך דין. זה יכול להיות במקרה שחלק גדול מהשכר מעוקל או משולם באופן קבוע לתשלום חובות, זה יכול להיות במקרה של הוצאות רפואיות שמכבידות על המשפחה, זה יכול להיות – מקרה שהגיע בוועדה האחרונה, של מישהו שמרוויח סכום ברוטו שהוא יחסית גבוה, אבל בגלל שיש שם זקיפת הכנסה לרכב שמשמש לצורכי עבודה, בפועל הנטו הוא מאוד נמוך, ולא מאפשר שכירת עורך דין.

יריב לוין:

אני חוזר – אפשר למצוא את המקרה החריג, את הרצון להרחיב. הכול קרה. גם יהיו עוד מקרים, ותמיד נמצא את המקרה האומלל, שהכללים האלה מחריגים אותו, והיה ראוי שיהיה בפנים. בסוף צריך להגיע לתוצאה, שאפשר להעביר אותה, לאשר אותה, שיכולים לחיות אתה, שעומדת במסגרת איזשהו איזון נכון. אני חושב שמה שיש פה הוא טוב. אם הלשכה תגיד: אנחנו מוכנים לאיזו הרחבה - ודאי שנשמח. אם היא לא תוכל לעשות את זה, ומותר לי להעריך, בהכירי את המערכת שם - החששות גם כך גדולים, וכל הסתכלות – תראה, הנה, זה כבר מתחיל להתרחב, ואנה אנו באים עם זה בסוף התהליך?


אני חושב שאסור לגעת בזה. הלוואי שנצליח לתת 100 אחוז שירות בתנאים האלה – נהיה מאושרים. זה לא קל גם כך. אפשר להרחיב ללא גבול; אחר כך צריך לבצע את זה בפועל.

שחר ולנר:

מה שחבר הכנסת לוין אומר הוא מדויק. היו בלשכה, בוועד המרכזי ובצוות שהכין את הכללים, אין ספור הידיינויות. זה המספר שנקבע, זה המספר שהוסכם, והוא כשלעצמו יפה מאוד.

עמי ברקוביץ:

הטענה שלהם, שלוועדת החריגים אין משמעות – זה מה שאומרת חן.

יריב לוין:

יש לה משמעות מוגבלת.

עמי ברקוביץ:

היא מדברת על הפרש- - -

חן וונדרסמן:

של 700 שקל. 

היו"ר דוד רותם:

אלא אם כן נכניס בסעיף- - -

חן וונדרסמן:

זה צריך להיות מוצמד לכלל 2.

היו"ר דוד רותם:

על הנושאים.

עמי ברקוביץ:

אבל הנושאים לא יפתור לך את הבעיה של הקריטריונים של הזכאות הכלכלית.

היו"ר דוד רותם:

הזכאות הכלכלית – אני לא יכול להתערב להם, כי הם אומרים: זה מה שיש לנו.

עמי ברקוביץ:

הם אומרים כרגע שזה נראה להם נמוך. הם צריכים לבוא עם הצעה. 

שחר ולנר:

עיקר שיקול הדעת של ועדת החריגים היא לא רק בכסף של שכר שוטף אלא ברכוש של המשפחה, וזה משמעותי, כי זה 50 אחוז מעל רף הזכאות שקיים כיום. זה המספר שהסכמנו עליו.

יריב לוין:

יותר מזה – אנחנו קובעים מנגנון, שאם תבוא הלשכה ותגיע למסקנה שאפשר יותר, בטח שזה יהיה טוב.

שחר ולנר:

אני גם לא חושב שמישהו יגיש בג"ץ על זה שהלשכה עברה.

היו"ר דוד רותם:

רבותיי, 5.

אלעזר שטרן:
5. סעד משפטי דחוף. על אף האמור בכללים אלה, ניתן להעניק סעד משפטי זמני, בנסיבות שאינן סובלות דיחוי ומטעמים שיירשמו, למבקש שנתקיימו בו לכאורה התנאים שבסעיפים 2 ו-3. 
שחר ולנר:

אסביר בקצרה: יש המוני תיקים ששייכים לסיוע המשפטי הממלכתי - תיק מאתמול שהיה דיון, שלקח כחודש וחצי לתת לו תשובה, ועוד לא ניתנה תשובה, וכבר יש דיון. מה שהלשכה עושה בשלב הזה, היא יודעת שהוא כבר שייך לסיוע המשפטי הממלכתי, ולכן אנחנו רוצים לאפשר את הפעילות שלנו ברמה המהירה, קרי דחיית דיונים, הגשת צווים זמניים וכו', עד שיתעוררו בלשכה לסיוע המשפטי הממלכתי, כי יש להם עומס, לא כי מישהו, חס ושלום, התעצל, אלא רק כי משרד האוצר לא מביא מספיק כסף, אבל זה דבר שמבחינת הפונה, זה אולי השירות הקריטי ביותר מבחינתו בתחילת ההליך.

היו"ר דוד רותם:

סעיף חשוב.


רבותיי, יש לכם קצת שיעורי בית. אתם צריכים לגמור את העניינים האלה עם משרד המשפטים. כשתודיעו לי שהכול מסודר, תוך 24 שעות אני מאשר את התקנות. 


אני מודיע לכם – זה יכול להיות החל מיום ראשון ב-08:00 ועד יום חמישי ב-19:00. אני לא צריך פה אף אחד. רק תודיעו לי.

שחר ולנר:

גם אנחנו לא צריכים לבוא?

היו"ר דוד רותם:

לא.


תודה רבה, הישיבה נעולה.

הישיבה ננעלה בשעה 10:40.

